CELEX: 52012PC0381
Language: da
Date: 2012-07-13
Title: Forslag til EUROPA-PARLAMENTETS OG RÅDETS DIREKTIV om ændring af Rådets direktiv 1999/37/EF om registreringsdokumenter for motorkøretøjer

|
			
		
		
		52012PC0381
		
			Forslag til EUROPA-PARLAMENTETS OG RÅDETS DIREKTIV om ændring af Rådets direktiv 1999/37/EF om registreringsdokumenter for motorkøretøjer /* COM/2012/0381 final - 2012/0185 (COD) */
			
				
		
		
			
			   	BEGRUNDELSE
1.           BAGGRUND FOR FORSLAGET
·                        
Begrundelse og formål
Formålet med
"køretøjssikkerhedspakken" er at støtte og håndhæve den tekniske
kontrol med motorkøretøjer og påhængskøretøjer dertil med henblik på at
forbedre færdselssikkerheden og miljøbeskyttelsen. 
Forslaget tager sigte på at bidrage til at nå
målet om at nedbringe antallet af trafikdræbte med 50 % senest i 2020, som
er fastlagt i de politiske retningslinjer for trafiksikkerhed 2011-2020[1]. Det vil
også bidrage til at nedbringe de af vejtransportsektorens emissioner, der
skyldes dårlig vedligeholdelse af køretøjer.
I denne forbindelse tilsigter forslaget at
forbedre håndhævelsen af den tekniske kontrol og synet ved vejsiden, navnlig
hvis et køretøjs tekniske tilstand udgør en umiddelbar risiko for
færdselssikkerheden, via foranstaltninger såsom midlertidig tilbagekaldelse
eller permanent inddragelse af køretøjets registrering.
·                        
Generel baggrund
Et køretøj må først markedsføres, når det
opfylder alle relevante typegodkendelseskrav eller individuelle
godkendelseskrav, hvilket sikrer optimale sikkerheds- og miljøstandarder. Hver
medlemsstat har pligt til at nyregistrere ethvert køretøj, som har modtaget den
europæiske typegodkendelse, på grundlag af den "typeattest", som er
udstedt af køretøjets fabrikant. Denne registrering er den officielle
godkendelse af, at køretøjet kan bruges på offentlig vej, og herigennem
håndhæves frister for indførelse af forskellige krav til køretøjer. 
Efter denne godkendelse skal biler på vejene
regelmæssigt underkastes en periodisk teknisk kontrol. Formålet med denne
kontrol er at sikre, at biler på vejene er i køredygtig stand, sikre og ikke
indebærer nogen fare for føreren eller andre trafikanter. Derfor kontrolleres
det, om biler overholder en række krav, bl.a. vedrørende sikkerhed og
miljøbeskyttelse, tillige med krav om eftermontering. Køretøjer, der anvendes
til erhvervsmæssig godstransport med en totalvægt på mere end 3,5 tons og
erhvervsmæssig passagerbefordring af mere end 8 personer, er som følge af deres
regelmæssige og intensive hovedsageligt kommercielle udnyttelse derudover
underlagt ad hoc‑syn ved vejsiden når som helst og hvor som helst i EU
for derigennem at verificere, at de efterlever miljømæssige og tekniske krav.
I løbet af et køretøjs levetid kan det omregistreres
som følge af ejerskifte eller overføres permanent til en anden medlemsstat. Der
bør også indføres bestemmelser om en procedure til registrering af køretøjer
for at sikre, at køretøjer, der udgør en umiddelbar risiko for
færdselssikkerheden, ikke anvendes på veje. 
Hensigten med at registrere et køretøj er at
tillade ibrugtagning – anvendelse – af et køretøj i trafikken. Denne tilladelse
gives ved at anbringe nummerplader på køretøjet og udstede en
registreringsattest. 
·                        
Gældende bestemmelser på området
Forslaget vil ændre de eksisterende krav, som
er fastlagt i den nuværende lovramme vedrørende registreringsdokumenter for
motorkøretøjer[2].
Sammenholdt med den eksisterende retsakt
indeholder forslaget bestemmelser om mere præcise definitioner vedrørende
køretøjers indregistreringssted samt tilbagekaldelse og inddragelse af
registreringer. Forslaget indeholder også nye krav om køretøjsregistrering i
elektroniske registre, opfølgning på underretninger om synsresultater,
omregistrering og ophugning af køretøjer. 
·                        
Overensstemmelse med EU's andre politikker og mål
Forslaget er i overensstemmelse med EU's mål
om mere sikre veje som omhandlet i hvidbogen om transport[3] og
tilsigter at gennemføre den særlige strategi for sikrere køretøjer inden for
rammerne af retningslinjerne for trafiksikkerheden for 2011-2020.
Endelig er forslaget i overensstemmelse med
henstillingerne i forbindelse med relanceringen af det indre marked som fastsat
i Montirapporten fra maj 2010[4]
vedrørende reduktion af administrative hindringer for grænseoverskridende
bevægelighed for brugte biler.
2.           RESULTAT AF HØRINGER AF INTERESSEREDE
PARTER OG KONSEKVENSANALYSER
·                        
Høring af interesserede parter
Høringsmetoder
I forbindelse med udarbejdelsen af forslaget,
som indgår i køretøjssikkerhedspakken, hørte Kommissionen de interesserede
parter på en række måder:
–                        
der fandt en generel internethøring sted om alle
forslagets aspekter
–                        
eksperter og de interesserede parter er blevet hørt
inden for rammerne af workshopper
–                        
der er foretaget en fremadrettet undersøgelse af
mulighederne for at håndhæve trafiksikkerheden i Den Europæiske Union for at
indkredse mulige foranstaltninger og udarbejde et cost benefit-redskab til
at analysere virkningerne af den tekniske kontrol.
Sammendrag af svarene og af, hvordan der er
taget hensyn til dem
I forbindelse med internethøringen blev en
række problemstillinger rejst af interessenter. I den konsekvensanalyse, som
ledsager dette forslag, redegøres for de væsentligste problemstillinger og for,
hvordan der er taget højde for dem.
En offentlig høring er gennemført på
internettet fra den 29.7.2010 til den 24.9.2010. Kommissionen modtog 9 653
svar fra borgere, medlemsstaternes myndigheder, forhandlere af udstyr,
synsvirksomheder, værkstedssammenslutninger og køretøjsfabrikanter. 
Resultaterne findes på adressen:
http://ec.europa.eu/transport/road_safety/take-part/public-consultations/pti_en.htm.
·                        
Ekspertbistand
Relevante videnskabelige områder/eksperter
Forslaget krævede en vurdering af forskellige
løsningsmodeller og deres økonomiske, samfundsmæssige og miljømæssige
konsekvenser.
Anvendt metodologi
En undersøgelse af de forskellige politiske
løsningsmodellers virkninger er udført af en ekstern konsulent (Europe
Economics), der har anvendt flere videnskabelige værktøjer og evalueringsrapporter,
navnlig som grundlag for modeller og data til værdiansættelse af omkostninger
og fordele ved de forskellige politiske løsningsmodeller. Følgende fremhæves
som de undersøgelser, der er gjort mest brug af:
–                        
Rapport fra Kommissionen til Europa-Parlamentet og
Rådet om medlemsstaternes anvendelse af Europa-Parlamentets og Rådets direktiv
2000/30/EF af 6. juni 2000 om syn ved vejsiden af erhvervskøretøjer, der kører
på Fællesskabets område - rapporteringsperioder 2005 – 2006 og 2007 – 2008
(KOM(2010) 754 endelig)
–                        
AUTOFORE (2007)
–                        
"MOT Scheme Evidence-base" Department
of Transport (UK, 2008), 
–                        
DEKRA Road Safety Report 2008 – Strategies for
preventing accidents on Europe's roads, 
–                        
DEKRA Road Safety Report on Trucks 2009, 
–                        
DEKRA Motorcycle road safety report 2010, 
–                        
TÜV-rapporter 2009/2010.
Tiltag til at gøre ekspertrådgivningen
offentligt tilgængelig
Alle afsluttede og godkendte
forskningsrapporter er eller vil blive stillet til rådighed på GD for
Mobilitet og Transports websted.
·                        
Konsekvensanalyse
Følgende muligheder blev overvejet med hensyn
til forslagets vigtigste aspekter:
a)           Strategien "Den nuværende
politik videreføres" er den referencesituation, som sammenholdes med de
øvrige politiske løsningsmodellers virkninger. Med den løsningsmodel
opretholdes EU's nuværende lovramme. Der ville heller ikke ske nogen tilpasning
på kort sigt af det tekniske bilag til direktiv 2009/40/EF; dette bilag er for
nylig blevet ændret via udvalgsproceduren (i kraft af direktiv 2010/48/EU). Den
tekniske kontrols omfang og hyppighed ændres derfor ikke, og ingen yderligere
foranstaltninger vedrørende udveksling af oplysninger vil blive vedtaget. Der
vil dermed fortsat mangle en ramme for udveksling af oplysninger.
b)           En løsningsmodel, hvor der benyttes
"bløde reguleringstiltag", vil bestå i en bedre gennemførelse og en
bedre overvågning af anvendelsen af eksisterende lovgivning. Med denne
løsningsmodel indføres der ingen ny lovgivning, men Kommissionen vil udfolde
nye og øgede bestræbelser på at forbedre standarderne for kontrol og
håndhævelse samt indføre foranstaltninger, der kan tilskynde til
dataudveksling.
c)           En løsningsmodel, hvor der benyttes
lovtiltag, vil bygge på to komponenter.
–              
For at opfylde det specifikke mål om at forbedre
køretøjers trafiksikkerhed består den første komponent i at højne EU's
mindstestandarder for periodisk teknisk kontrol (PTI) og uvarslede syn ved
vejsiden (RSI) og fastlægge obligatoriske standarder. Dette er afgørende for at
undgå, at huller i systemet mindsker effektiviteten af håndhævelsen af den
tekniske kontrol som helhed. 
–              
For at opfylde det specifikke mål om, at data, som
er nødvendige for at foretage teknisk kontrol, og resultaterne af kontrollen
skal stå til rådighed, vil en anden komponent af ordningen, i en anden fase,
omfatte en eventuel oprettelse af et EU-harmoniseret dataudvekslingssystem, som
forbinder de eksisterende databaser med henblik på at effektivisere
gennemførelsen af EU's køretøjssikkerhedspakke.
3.           JURIDISKE ASPEKTER AF FORSLAGET
·                        
Resumé af forslaget
I forslaget defineres tilbagekaldelse og
inddragelse af registreringer. 
Denne foranstaltning sikrer, at køretøjer, der
på grund af farlige mangler udgør en umiddelbar risiko for færdselssikkerheden,
ikke tillades at køre på veje, idet deres registrering trækkes tilbage, indtil
køretøjet godkendes ved en anden teknisk kontrol. For at mindske den
administrative byrde bør det ikke være nødvendigt at gå gennem
registreringsproceduren, når tilbagekaldelsen ophæves igen. 
Desuden indføres en vis grad af automatik med
forslaget, således at den oprindelige registrering af køretøjer, som er blevet
omregistreret i en anden medlemsstat, automatisk bortfalder. Derved undgås, at
der findes parallelle registreringer af samme køretøj i forskellige
medlemsstater. Forpligtelsen til at gennemføre periodisk teknisk kontrol er
knyttet til registreringsmedlemsstaten. Derfor vil parallelle registreringer af
samme køretøj i forskellige medlemsstater medføre en forpligtelse til at få
foretaget teknisk kontrol i disse forskellige medlemsstater. 
Registreringer af køretøjer, der efter en
periodisk teknisk kontrol skal ophugges, og køretøjer, der afmeldes som
"udrangerede køretøjer", inddrages efter underretningen herom.
Ved forslaget etableres endvidere
køretøjsregistrering i elektroniske registre med alle oplysninger vedrørende
køretøjets registrering. Disse oplysninger vil blive gjort tilgængelige i
forbindelse med teknisk kontrol, i og med at kun en del af disse oplysninger er
trykt på registreringsattesterne. I registeret fastsættes opfølgende foranstaltninger,
der skal træffes efter meddelelsen om synsresultatet for samt omregistrering og
ophugning af et køretøj.
Kommissionen gives beføjelse til at ajourføre
bilagene for at tage hensyn til udviklingen i EU-lovgivningen om
typegodkendelse i forbindelse med indholdet af typeattester samt den tekniske
udvikling via delegerede retsakter.
·                        
Retsgrundlag
Retsgrundlaget for forslaget er artikel 91 i
traktaten om Den Europæiske Unions funktionsmåde.
·                        
Nærhedsprincippet
Nærhedsprincippet finder anvendelse, for så
vidt som forslaget ikke hører ind under EU's enekompetence.
Målene i forslaget kan ikke i tilstrækkelig
grad opfyldes af medlemsstaterne af følgende årsag: De eksisterende krav er
gennemført uensartet af medlemsstaterne, og der er store afvigelser med hensyn til
håndhævelsen af den tekniske kontrol og ordningen for syn ved vejsiden, hvilket
medfører negative virkninger for både færdselssikkerheden og det indre marked.
En fremtidig uhindret informationsstrøm mellem medlemsstaterne af oplysninger
om registrering af køretøjer forudsætter, at der findes køretøjsregistre med et
harmoniseret indhold i alle medlemsstater.
Derfor opfylder forslaget nærhedsprincippet.
·                        
Proportionalitetsprincippet
Forslaget er i overensstemmelse med
proportionalitetsprincippet af følgende årsager.
Som det fremgår af konsekvensanalysen, er
forslaget i overensstemmelse med proportionalitetsprincippet, fordi det ikke
går videre, end hvad der er nødvendigt for at nå målene vedrørende styrkelse af
færdselssikkerheden og miljøbeskyttelsen ved at håndhæve en teknisk
kontrolordning og skabe passende rammer for uhindret informationsstrøm. 
·                        
Valg af instrument
Foreslået reguleringsmiddel: Ændring af
eksisterende direktiv.
Det anses for hensigtsmæssigt at anvende en
ændring af det eksisterende direktiv.
4.           VIRKNINGER FOR BUDGETTET 
Forslaget har ingen virkninger for Unionens
budget.
2012/0185 (COD)
Forslag til
EUROPA-PARLAMENTETS OG RÅDETS DIREKTIV
om ændring af Rådets direktiv 1999/37/EF om
registreringsdokumenter for motorkøretøjer 
EUROPA-PARLAMENTET OG RÅDET FOR DEN
EUROPÆISKE UNION HAR —
under henvisning til traktaten om Den
Europæiske Unions funktionsmåde, særlig artikel 91,
under henvisning til forslag fra
Europa-Kommissionen,
efter fremsendelse af udkast til
lovgivningsmæssig retsakt til de nationale parlamenter,
under henvisning til udtalelse fra Det
Europæiske Økonomiske og Sociale Udvalg[5],

under henvisning til udtalelse fra
Regionsudvalget[6],

efter den almindelige lovgivningsprocedure og
ud fra følgende betragtninger:
(1)       Teknisk kontrol indgår i en
bredere ordning, som skal sikre, at køretøjer holdes i en sikker og
miljømæssigt acceptabel tilstand, så længe de benyttes. Denne ordning bør
omfatte periodisk teknisk kontrol af alle køretøjer og syn ved vejsiden af
erhvervskøretøjer samt bestemmelser om en procedure til registrering af
køretøjer for at sikre, at køretøjer, der udgør en umiddelbar risiko for
færdselssikkerheden, ikke anvendes på veje.
(2)       For at et køretøj må anvendes
på offentlig vej, skal det registreres. Direktiv 1999/37/EF af 29. april 1999
om registreringsdokumenter for motorkøretøjer[7] gælder kun for selve registreringen af
køretøjer. Navnlig i tilfælde, hvor køretøjets anvendelse på offentlige veje
vil skabe en risiko på grund af køretøjets tekniske stand, bør det imidlertid være
muligt at tilbagekalde registreringen i en vis periode. For at mindske den
administrative byrde som følge af en tilbagekaldelse af registreringen bør det
ikke være nødvendigt at gå gennem registreringsproceduren, når tilbagekaldelsen
ophæves igen.
(3)       Der bør indføres en mulighed
for at inddrage registreringen af et køretøj, blandt andet når et køretøj er
blevet omregistreret i en anden medlemsstat eller afmonteret og skrottet.
(4)       For at mindske de
administrative byrder og lette udvekslingen af oplysninger mellem
medlemsstaterne bør køretøjsrelaterede oplysninger opbevares i nationale
registre.
(5)       I tilfælde, hvor en teknisk
kontrol har afdækket farlige mangler, bør de kompetente myndigheder
tilbagekalde registreringen, indtil køretøjet godkendes ved en ny teknisk
kontrol.
(6)       For at supplere dette
direktiv med nærmere tekniske bestemmelser bør beføjelsen til at vedtage
retsakter i henhold til artikel 290 i traktaten om Den Europæiske Unions
funktionsmåde tillægges Kommissionen med henblik på at ajourføre bilagene under
hensyntagen til udviklingen inden for EU-lovgivningen om typegodkendelse i
relation til indholdet af typeattester og tekniske fremskridt. Det er navnlig
vigtigt, at Kommissionen gennemfører relevante høringer under sit forberedende
arbejde, herunder på ekspertniveau. Kommissionen bør i forbindelse med
forberedelsen og udarbejdelsen af delegerede retsakter sørge for samtidig,
rettidig og hensigtsmæssig fremsendelse af relevante dokumenter til
Europa-Parlamentet og Rådet.
(7)       I overensstemmelse med
medlemsstaternes og Kommissionens fælles politiske erklæring om forklarende
dokumenter af 28. september 2011 har medlemsstaterne forpligtet sig til i
berettigede tilfælde at lade meddelelsen af deres gennemførelsesbestemmelser
ledsage af et eller flere dokumenter, som forklarer forholdet mellem
komponenterne i et direktiv og de tilsvarende dele af de nationale
gennemførelsesinstrumenter. Med hensyn til nærværende direktiv finder
lovgiveren, at fremsendelsen af sådanne dokumenter er begrundet –
VEDTAGET DETTE DIREKTIV:
Artikel 1

I direktiv 1999/37/EF foretages følgende
ændringer:
1. Bestemmelserne i artikel 1, stk. 1,
affattes således:
"Dette direktiv gælder for
registreringsdokumenter for køretøjer, der benyttes af medlemsstaterne.".
2. I artikel 2 tilføjes følgende litra e)
og f):
"e)     "tilbagekaldelse af en
registrering": et begrænset tidsrum, hvor køretøjet ikke er godkendt til
anvendelse i vejtrafik, men som ikke indebærer en ny registreringsprocedure
f)       "inddragelse af en
registrering": en permanent ophævelse af godkendelsen til at anvende
køretøjet i vejtrafikken, som indebærer en ny registreringsprocedure.".
3.         I artikel 3 tilføjes følgende
stykke:
"4.     Medlemsstaterne opbevarer data om
alle motorkøretøjer, der er registreret på deres område, i et elektronisk
register. Dataene i dette register skal indeholde alle punkter i
overensstemmelse med bilag I samt resultaterne af obligatorisk teknisk kontrol
i henhold til forordning XX/XX/XX [om periodisk teknisk kontrol]. De stiller de
tekniske data om køretøjer til rådighed for de kompetente myndigheder eller
synsvirksomheder, som deltager i den tekniske kontrol.".
3.           Følgende artikel indsættes:
"Artikel 3a
1.      Hvis en medlemsstats
registreringsmyndighed modtager en underretning om, at der er afsløret farlige
mangler i et køretøj i forbindelse med et syn i overensstemmelse med artikel 7
i forordning (EF) nr. XX/XX/XX [om periodisk teknisk kontrol], tilbagekaldes
registreringen, og der foretages en yderligere teknisk kontrol. 
Tilbagekaldelsen er gyldig, indtil køretøjet er
godkendt ved en ny teknisk kontrol. Hvis køretøjet godkendes ved afslutningen
af den tekniske kontrol, tillader registreringsmyndigheden straks, at køretøjet
anvendes i vejtrafikken. 
2.      Hvis en medlemsstats
registreringsmyndighed modtager en underretning om, at et køretøj er blevet
behandlet som et udrangeret køretøj i overensstemmelse med direktiv 2000/53/EF[8],
inddrages registreringen, og disse oplysninger tilføjes til medlemsstatens
elektroniske register.".
4.           I artikel 5 tilføjes følgende
stykke:
"3.     Hvis en medlemsstats
registreringsmyndighed modtager en underretning om, at et køretøj er blevet
omregistreret i en anden medlemsstat, inddrager den registreringen af dette
køretøj på sit område.".
5.           Artikel 6 og 7 affattes
således:
"Artikel 6
Delegerede retsakter
Kommissionen tillægges beføjelser til at vedtage
delegerede retsakter i overensstemmelse med artikel 7 med henblik på at
tilpasse bilagene til den tekniske udvikling.
Artikel 7
Udøvelse af de delegerede
beføjelser
1.           Kommissionen tillægges
beføjelser til at vedtage delegerede retsakter på de i denne artikel anførte
betingelser.
2.           De delegerede beføjelser i
artikel 6 tillægges Kommissionen i en ubegrænset periode fra datoen for denne
forordnings ikrafttrædelse.
3.           Den i artikel 6 omhandlede
delegation af beføjelser kan til enhver tid tilbagekaldes af Europa-Parlamentet
eller Rådet. En afgørelse om tilbagekaldelse bringer delegationen af de
beføjelser, der er angivet i den pågældende afgørelse, til ophør. Afgørelsen
får virkning fra dagen efter offentliggørelsen i Den Europæiske Unions Tidende
eller fra en senere dato, der fastsættes nærmere i afgørelsen. Den berører ikke
gyldigheden af delegerede retsakter, der allerede er i kraft.
4.           Så snart Kommissionen
vedtager en delegeret retsakt, giver den samtidigt Europa-Parlamentet og Rådet
meddelelse herom.
5.           En delegeret retsakt vedtaget
i henhold til artikel 6, træder kun i kraft, hvis hverken
Europa-Parlamentet eller Rådet har gjort indsigelse inden for en frist på
2 måneder fra meddelelsen af den pågældende retsakt til Europa-Parlamentet
eller Rådet, eller hvis Europa-Parlamentet og Rådet inden udløbet af denne
frist begge har informeret Kommissionen om, at de ikke agter at gøre
indsigelse. Fristen forlænges med to måneder på Europa-Parlamentets eller
Rådets initiativ.".
Artikel 2
Gennemførelse
1.           Medlemsstaterne vedtager og
offentliggør senest den [XXXX] de love og administrative bestemmelser, der er
nødvendige for at efterkomme dette direktiv. De meddeler straks Kommissionen
teksten til disse bestemmelser.
De anvender disse love og bestemmelser [36 måneder
efter direktivets ikrafttrædelse].
Disse love og bestemmelser skal ved vedtagelsen
indeholde en henvisning til dette direktiv eller skal ved offentliggørelsen
ledsages af en sådan henvisning. De nærmere regler for henvisningen fastsættes
af medlemsstaterne.
2.           Medlemsstaterne meddeler
Kommissionen teksten til de vigtigste nationale retsforskrifter, som de
udsteder på det område, der er omfattet af nærværende direktiv.
Artikel 3
Ikrafttrædelse
Dette direktiv træder i kraft på tyvendedagen
efter offentliggørelsen i Den Europæiske Unions Tidende.
Artikel 4
Adressater
Dette direktiv
er rettet til medlemsstaterne.
Udfærdiget i Bruxelles, den .
På Europa-Parlamentets vegne                    På
Rådets vegne
Formand                                                        Formand
[1]               KOM(2010) 389 endelig.
[2]               Rådets
direktiv 1999/37/EF af 29. april 1999 om registreringsdokumenter for
motorkøretøjer, som ændret.
[3]               KOM(2011) 144 endelig.
[4]               Http://ec.europa.eu/internal_market/strategy/docs/Monti_report_final_10_05_2010_en.pdf.
[5]               EUT C …
af …, s. ….
[6]               EUT C …
af …, s. ….
[7]               EFT L 138
af 1.6.1999, s. 57.
[8]               EUT L 269
af 21.10.2000, s. 34.